
1. Formål
Brukerutvalget skal bidra til at erfaringer, behov og perspektiver fra brukerne inngår i utvikling og forbedring av tjenester ved Nav hjelpemiddelsentral Rogaland. Utvalget er en arena for dialog og rådgivende brukermedvirkning mellom brukerorganisasjonene og hjelpemiddelsentralen.
Medvirkningen skal skje så tidlig som mulig i relevante prosesser, slik at innspill kan få betydning før beslutninger tas.
2. Brukerutvalgets oppgaver
Brukerutvalget skal:
gi råd og innspill i saker som har betydning for brukerne av hjelpemiddelsentralens tjenester
bidra med kunnskap om brukerbehov og konsekvenser av planlagte endringer
ta initiativ til og melde inn saker som brukerorganisasjonene mener bør drøftes
bidra til å identifisere forbedringsområder i tjenester, samhandling, informasjon og tilgjengelighet
følge opp hvordan relevante innspill fra brukerutvalget er vurdert og håndtert
3. Saker brukerutvalget skal involveres i
Utvalget skal involveres i saker der brukerperspektivet kan bidra til bedre løsninger. Dette kan blant annet gjelde:
utvikling eller vesentlige endringer i tjenester og arbeidsmåter
tilgjengelighet, informasjon og kommunikasjon med brukerne
samhandling med kommuner, andre deler av Nav og øvrige samarbeidspartnere når dette har tydelig betydning for brukerne
lokale planer, prioriteringer og utviklingsarbeid som har konsekvenser for tjenestetilbudet
aktuelle informasjonssaker som er relevante for brukerorganisasjonene
Brukerutvalget behandler ikke enkeltsaker eller individuelle brukerforhold.
4. Brukerrepresentantenes rolle
Brukerrepresentantene deltar på vegne av sine organisasjoner og skal bidra med et bredt brukerperspektiv. Rollen innebærer å:
forberede seg til møtene og bidra aktivt i drøftingene
hente inn relevante erfaringer og synspunkter fra organisasjonene og deres nettverk
synliggjøre ulike brukerbehov, også når erfaringene og interessene er forskjellige
formidle relevant informasjon fra brukerutvalget tilbake til organisasjonene
melde inn saker og problemstillinger som bør drøftes i utvalget
5. NAVs ansvar
NAV Hjelpemiddelsentral Rogaland har ansvar for å legge til rette for reell og forutsigbar medvirkning. Det innebærer å:
involvere brukerutvalget tidlig nok i saker der innspill kan påvirke
sende ut agenda og nødvendig saksgrunnlag i rimelig tid før møtene
være tydelig på formålet med saken og hva det ønskes innspill på
gi tilbakemelding om hvordan innspill er vurdert og fulgt opp
legge til rette for at møtene er tilgjengelige for deltakerne
føre referat og gjøre relevante dokumenter tilgjengelige
6. Sammensetning og funksjonstid
Brukerutvalget består av representanter fra brukerorganisasjonene og Nav hjelpemiddelsentral Rogaland. Brukerorganisasjonene oppnevner sine representanter. Hjelpemiddelsentralen oppnevner sine representanter og ivaretar sekretariatsfunksjonen.
Representantenes funksjonstid er normalt to år. Sammensetningen bør så langt som mulig bidra til bredde i brukerperspektiver og erfaringer.
7. Arbeidsform og møter
Brukerutvalget møtes normalt 2 ganger per år, og ellers ved behov.1 av møtene er fysisk, mens det andre er digital. 
Saker kan meldes inn av både brukerrepresentantene og Nav Hjelpemiddelsentral Rogaland.
Agenda skal så langt som mulig skille mellom informasjonssaker, drøftingssaker og saker der det bes om konkrete råd eller innspill.
Møtene skal legge til rette for dialog. Orienteringer bør begrenses til det som er nødvendig for at utvalget kan forstå og drøfte saken.
Referatet skal vise hovedpunkter fra drøftingen, eventuelle konklusjoner, avtalt oppfølging, ansvar og frister.
8. Oppfølging og åpenhet
Nav Hjelpemiddelsentral Rogaland følger opp saker mellom møtene og orienterer brukerutvalget om status når det er relevant. Dersom innspill ikke tas til følge, bør det så langt som mulig framgå hvordan innspillet er vurdert.
Godkjent mandat og andre dokumenter som skal være offentlige, publiseres på relevante nettsider i tråd med gjeldende rutiner for publisering og personvern.
9. Godkjenning og revisjon
Mandatet behandles i brukerutvalget og fastsettes av Nav hjelpemiddelsentral Rogaland etter dialog med brukerrepresentantene. Mandatet gjennomgås ved behov og minst ved starten av en ny funksjonsperiode.
Ved hver endring skal dokumentet påføres dato for siste revisjon. Gjeldende versjon skal være den som er publisert på nettsidene.
